มท.1 มอบนโยบายเตรียมความพร้อมเลือกตั้ง 66  ย้ำ ! ผู้ว่าราชการจังหวัด นายอำเภอทั่วประเทศ ต้องวางตัวเป็นกลาง กำชับทุกเขตเลือกตั้งต้องมีความชัดเจนในการปฏิบัติ
เมื่อวันที่ 27 เม.ย.2566 ที่โรงแรมแกรนด์ ริชมอนด์ พล.อ.อนุพงษ์ เผ่าจินดา รมว.มหาดไทย เป็นประธานเปิดโครงการประชุมสัมมนาเตรียมความพร้อมในการสนับสนุนการเลือกตั้งทั่วไป ปี 2566  โดยมีผู้ว่าราชการจังหวัดทั่วประเทศ ปลัดจังหวัด ปลัดกทม. นายอำเภอ กว่า 1,400 คน เข้าร่วม พล.อ.อนุพงษ์ กล่าวให้นโยบายว่า การประชุม มี 2 ส่วน คือ ปฏิบัติตามหน้าที่ของเจ้าหน้าที่รัฐ และอีกส่วนคือหัวหน้าหน่วยเลือกตั้งหรือกรรมการประจำเขตใน 400 เขต หรือ 90,000 กว่าหน่วย ฉะนั้นเจ้าหน้าที่กระทรวงมหาดไทย รวมถึงหน่วยงานที่เกี่ยวข้อง ขอให้ทุกคนเข้าใจ ไม่ว่าฝ่ายปกครอง ฝ่ายทหาร ฝ่ายตำรวจ หรือดูแลกำกับท้องถิ่นต้องวางตัวเป็นกลาง และทำตามอำนาจหน้าที่ ไม่เอียงเข้าข้างฝ่ายใด ไม่ให้ร้ายฝ่ายใด ไม่นิยมชมชอบใครเป็นพิเศษส่วนของคนที่ไปทำหน้าที่เป็นคณะกรรมการประจำหน่วย(กปน.)นั้นก็เป็นอีกบทบาทหนึ่ง ที่ทุกคนต้องรับผิดชอบ ซึ่งคนที่จะให้แนวทางในการปฏิบัติคือกกต. ทุกคนต้องฟังกกต.  หวังว่าเมื่อประธานกกต.ชี้แจงในวันนี้ ทุกเขตเลือกตั้งจะมีความชัดเจนในการปฏิบัติพล.อ.อนุพงษ์ กล่าวถึงข้อกังวลเรื่องบัตรประชาชนอิเล็กทรอนิกส์ที่ใช้ได้เช่นเดียวกับบัตรประชาชน เข้าไปใช้สิทธิในหน่วยเลือกตั้ง เพราะเกรงว่าอาจเกิดความเข้าใจผิด และไม่อนุญาตให้ใช้บัตรประชาชนอิเล็กทรอนิกส์ในหน่วยเลือกตั้งบางหน่วย จึงอยากให้เข้าใจตรงกัน ส่วนการรักษาความสงบเรียบร้อย ตนเข้าใจว่าในหน่วยเลือกตั้ง เป็นหน้าที่ของกปน.ส่วนนอกหน่วยเจ้าหน้าที่ตำรวจต้องดูแลความสงบเรียบร้อย